ADD จ่อลงสนามพรุ่งนี้! โชว์กำไร Q1 โต 61% รับศักยภาพเติบโตสูง
ADD เดินหน้าสู่ตลาดหุ้น mai วันที่ 20 พ.ค. 2564 โชว์กำไรไตรมาส 1/2564 เติบโต 60.6% แตะ 26.56 ล้านบาท รับศักยภาพเติบโตสูง!
ADD เดินหน้าสู่ตลาดหุ้น mai วันที่ 20 พ.ค. 2564 โชว์กำไรไตรมาส 1/2564 เติบโต 60.6% แตะ 26.56 ล้านบาท รับศักยภาพเติบโตสูง!
19 พ.ค. 2564

นายชวัล บุญประกอบศักดิ์ ประธานเจ้าหน้าที่บริหาร บริษัท แอดเทค ฮับ จำกัด (มหาชน) หรือ ADD เปิดเผยว่า บริษัทฯเตรียมนำหุ้นเข้าทำการซื้อขายในตลาดหลักทรัพย์เอ็ม เอ ไอ ในวันที่ 20 พฤษภาคม 2564 โดยคาดการณ์จากศักยภาพของบริษัทฯด้านการเป็นผู้เชี่ยวชาญในการพัฒนาและดูแลรักษาระบบสนับสนุนการให้บริการดิจิทัลคอนเทนต์ และให้บริการพัฒนาระบบเทคโนโลยีสารสนเทศ ให้กับลูกค้าโอเปอเรเตอร์รายใหญ่หลายราย ซึ่งสามารถพิสูจน์ให้เห็นถึงการเป็นหนึ่งในผู้นำด้านการให้บริการพัฒนาระบบเทคโนโลยีสารสนเทศ ที่ตอบสนองความต้องการของผู้ประกอบการทั้งในอุตสาหกรรมโทรคมนาคม
รวมถึงอุตสาหกรรมที่มีความเกี่ยวข้องที่จำเป็นต้องพัฒนารูปแบบการทำงานให้ทันกับโลกยุคดิจิทัล เพื่อเพิ่มโอกาสในการเติบโตขยายการให้บริการของโอเปอเรเตอร์ ทั้งในรูปแบบ 4G และ 5G โดยความสำเร็จดังกล่าว ส่งผลให้เห็นถึงอัตราการเติบโตทางธุรกิจอย่างต่อเนื่อง
โดยบริษัทฯได้ประกาศงบการดำเนินงานประจำไตรมาส 1/2564 มีรายได้จากการให้บริการรวม จำนวน 134.75 ล้านบาท เพิ่มขึ้น 59.28 ล้านบาท หรือคิดเป็นอัตราการเติบโตร้อยละ 78.6 เมื่อเทียบจากปีก่อนที่มีรายได้ 75.46 ล้านบาท และมีกำไรสุทธิ 26.56 ล้านบาท เพิ่มขึ้น 10.02 ล้านบาท หรือคิดเป็นอัตราการเติบโตร้อยละ 60.6 เมื่อเทียบจากปีก่อนที่มีกำไรสุทธิ 16.54 ล้านบาท
ทั้งนี้ สาเหตุการปรับตัวเพิ่มขึ้นมาจากการขยายตัวของ 2 ธุรกิจหลักของบริษัทฯ ประกอบด้วย
1.) การให้บริการระบบสนับสนุนดิจิทัลคอนเทนต์ ซึ่งมีการเพิ่มคู่ค้าด้านการตลาดในช่องทางออนไลน์ จึงทำให้เข้าถึงกลุ่มผู้ใช้โทรศัพท์ที่มีความหลากหลายมากขึ้น ซึ่งคิดเป็นสัดส่วนรายได้ 87% ของรายได้รวม
2.) การให้บริการพัฒนาระบบเทคโนโลยีสารสนเทศ ที่มีการขยายการให้บริการโครงการใหม่แก่ลูกค้ากลุ่มผู้ให้บริการโทรศัพท์เคลื่อนที่ ซึ่งทดแทนโครงการเดิมที่มีรายได้ลดลง คิดเป็นสัดส่วนรายได้ 13%
“ADD เปรียบเหมือนตัวกลางในการให้บริการที่ทำหน้าที่เชื่อมต่อและพัฒนาแพลตฟอร์ม เพื่อจัดส่งคอนเทนต์ไปยังผู้บริโภค ซึ่งสอดคล้องกับวิสัยทัศน์บริษัทฯที่จะคอย “สร้างสรรค์เทคโนโลยี เพื่อยกระดับคุณภาพชีวิตที่มั่นคงและยั่งยืน” ดังนั้นด้วยศักยภาพการให้บริการที่ตอบสนองความต้องการของการใช้ชีวิตประจำวันบนยุคดิจิทัล ผนวกกับผลการดำเนินงานที่ขยายตัวอย่างต่อเนื่อง รวมถึงอัตราการจ่ายเงินปันผลตามนโนบายบริษัทฯไม่ต่ำกว่า 40% ของกำไรสุทธิ ส่งผลให้บริษัทฯมั่นใจว่า หุ้น ADD จะเป็นหุ้น Growth Stock ที่ได้รับความสนใจจากกลุ่มนักลงทุน” นายชวัล กล่าว
ด้าน นายเอกจักร บัวหภักดี กรรมการผู้จัดการ บริษัท แคปปิตอล วัน พาร์ทเนอร์ จำกัด ในฐานะที่ปรึกษาทางการเงิน เปิดเผยว่า จากประสบการณ์ รวมถึงวิสัยทัศน์ของคณะผู้บริหารของ ADD สามารถการันตีถึงศักยภาพความน่าเชื่อถือทางธุรกิจ ซึ่งทำให้บริษัทฯ ได้รับการยอมรับจากกลุ่มแวดวงอุตสาหกรรมโทรคมนาคม ดังนั้นเชื่อว่าการระดมทุนของบริษัทฯเพื่อขยายงานในส่วนของบุคลากรด้านเทคโนโลยีสารสนเทศ
รวมถึงนำไปใช้เป็นเงินทุนหมุนเวียนครั้งนี้ นอกจากต่อยอดธุรกิจการพัฒนาระบบด้านการสนับสนุนการให้บริการดิจิทัลคอนเทนต์ และดิจิทัลโซลูชั่นแล้ว จะช่วยผลักดันให้บริษัทฯก้าวสู่การเป็นผู้นำด้านการพัฒนาระบบสนับสนุนการให้บริการดิจิทัลคอนเทนต์บนแพลตฟอร์มต่างๆในภูมิภาคเอเชียตะวันออกเฉียงใต้ในอนาคต และยังเป็นการสร้างความแข็งแกร่งทางการเงินให้ ADD มีอัตราการเติบโตก้าวกระโดดอย่างมีนัยสำคัญ